Pada tahun 1896, Revolusi Filipina bermula. Pada bulan Disember 1897, Kerajaan Sepanyol dan pihak revolusioner menandatangani gencatan senjata iaitu Pakatan Biak-na-Bato yang mengarahkan pihak Sepanyol membayar revolusioner sebanyak 800,000 peso dan Aguinaldo serta pengikutnya membuang diri ke Hong Kong. Pada bulan April 1898 ketika berlangsungnya Perang Amerika-Sepanyol, Komodor George Dewey berlayar di atas kapal U.S.S "Olympia" dari Hong Kong ke Teluk Manila membawa Skuadron Asia Tentera Laut Amerika Syarikat. Pada 1 Mei 1898, Amerika Syarikat mengalahkan Sepanyol dalam Pertempuran Teluk Manila. Emilio Aguinaldo memutuskan untuk kembali ke Filipina untuk membantu tentera Amerika mengalahkan orang-orang Sepanyol. Tentera Laut Amerika Syarikat bersetuju untuk membawanya kembali di atas kapal USS "McCulloch", Aguinaldo akhirnya tiba di Cavite pada 19 Mei.